Man (40) in hof ná hy glo vriend se dogter (12) verkragArgieffoto ŉ 40-jarige man het Maandag vlugtig in die Bethulie-landdroshof verskyn in verband met die verkragting van ŉ 12-jarige meisie dié naweek. Sers. Yanga Ngcukana, woordvoerder van die polisie, sê die meisie het self die saak van verkragting by die polisie aangemeld. “Die 40-jarige man is ŉ vriend van haar pa. Sy het die saak by die polisie aangemeld direk nadat hy haar verkrag het,” sê Ngcukana. Volgens die verklaring het die meisie saam met die verdagte se kinders buite in die tuin gespeel toe die man na buite kom, haar na ŉ agterkamer sleep en haar verkrag het. Ngcukana sê die meisie kon ook nie skree nie omdat die verdagte haar mond toegedruk het. “Op pad na haar huis toe het sy ŉ polisiebeampte raakgeloop wat nie aan diens was nie en hom van die verkragting vertel. Hy het haar na haar ouers geneem en hulle het ŉ saak teen die man gemaak.” Die man is Sondag in hegtenis geneem. ŉ Mediese dokter het bevestig dat die meisie verkrag is.